ตลาดหุ้นเอเชียขยับขึ้นเช้านี้ ขณะจับตาหนี้กรีซ
ตลาดหุ้นเอเชียดีดตัวขึ้นในช่วงเช้าวันนี้ หลังจากที่ร่วงหนักเมื่อวานนี้ ขณะที่นักลงทุนยังคงจับตาดูสถานการณ์หนี้กรีซอย่างใกล้ชิด
30 มิ.ย. 2558

ผู้สื่อข่าวรายงานว่า ตลาดหุ้นเอเชียดีดตัวขึ้นในช่วงเช้าวันนี้ หลังจากที่ร่วงหนักเมื่อวานนี้ ขณะที่นักลงทุนยังคงจับตาดูสถานการณ์หนี้กรีซอย่างใกล้ชิด
โดยดัชนี MSCI Asia Pacific ขยับขึ้น 0.1% แตะ 145.16 จุด เมื่อเวลาประมาณ 9.00 น.ตามเวลาโตเกียว
ขณะที่ ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,174.61 จุด เพิ่มขึ้น 64.66 จุด, ดัชนี SSE Composite ตลาดหุ้นจีนเปิดวันนี้ที่ 4,006.75 จุด ลดลง 46.28 จุด, ดัชนี HSI ตลาดหุ้นฮ่องกงเปิดวันนี้ที่ 25,944.03 จุด ลดลง 22.95 จุด, ดัชนี TAIEX ตลาดหุ้นไต้หวันเปิดวันนี้ที่ 9,223.27 จุด ลดลง 12.83 จุด
ส่วนดัชนี KOSPI ตลาดหุ้นเกาหลีใต้เปิดวันนี้ที่ 2,054.83 จุด ลดลง 5.66 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,283.77 จุด เพิ่มขึ้น 3.59 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,695.36 จุด เพิ่มขึ้น 3.44 จุด
ทั้งนี้ นายอเล็กซิส ซิปราส นายกรัฐมนตรีกรีซได้เปิดเผยผ่านทางสถานีโทรทัศน์ของกรีซว่า กรีซจะไม่ชำระหนี้ให้กับกองทุนการเงินระหว่างประเทศ (IMF) ตามกำหนดในวันนี้ หากกรีซไม่สามารถทำข้อตกลงกับกลุ่มเจ้าหนี้ได้ ซึ่งถ้อยแถลงดังกล่าวส่งผลให้เกิดความวิตกกังวลว่ากรีซจะผิดนัดชำระหนี้